b'\n_START_ARTICLE_\nGuernica (maleri)\n_START_SECTION_\nBildet - format og motiv\n_START_PARAGRAPH_\nI sin endelige utforming er bildet et stort grisaille (gr\xc3\xa5tonebilde) som er 3,50 m h\xc3\xb8yt og 7,80 m bredt. Det er malt med olje p\xc3\xa5 mur. Fremstillingen er abstrakt, men figurativ. Det er lett \xc3\xa5 se hva de enkelte figurene skal forestille, selv om de er vridd og fortegnet. Bildet blir oppfattet som en scene med d\xc3\xb8d, vold, brutalitet og hjelpel\xc3\xb8shet uten \xc3\xa5 helt vise \xc3\xa5rsaken. Fargevalget minner om avisenes svart-hvittbilder, og gir en f\xc3\xb8lelse av dagsaktualitet.. P\xc3\xa5 grunn av st\xc3\xb8rrelsen, vil en tilskuer kunne f\xc3\xa5 en f\xc3\xb8lelse av \xc3\xa5 bli \xc3\xb8yenvitne til noe fryktelig._NEWLINE_Utstillingen ble \xc3\xa5pnet med diktlesning av Paul \xc3\x89luard, og paviljongen stilte ut bilder av Joan Mir\xc3\xb3 og Alexander Calder, begge med republikanske sympatier.\n_START_SECTION_\nSymbolikken og videreutvikling av motivene\n_START_PARAGRAPH_\nTolkningene b\xc3\xa5de i samtiden og ettertiden varierer og er tildels kontradiktoriske. De to hovedelementene er en hest og en stut. En kunsthistoriker (Patricia Failing) p\xc3\xa5peker at begge er viktige elementer i den spanske kulturen, og at Picasso har gjort bruk av dem ved flere anledninger og i forskjellige \xc2\xabroller\xc2\xbb. Dermed blir denne \xc2\xabballetten\xc2\xbb vanskeligere \xc3\xa5 tolke p\xc3\xa5 entydig vis._NEWLINE_Picasso selv var lite hjelpsom. Han sa som riktig var, at \xc2\xabstuten er en stut og hesten er hest... Hvis du legger betydning i enkelte ting i mine bilder, kan den v\xc3\xa6re riktig - men det var ikke i mine tanker \xc3\xa5 legge den inn mens jeg malte. De ideer og konklusjoner som du trekker n\xc3\xa5, ligner p\xc3\xa5 mine egne, men (de var) instinktivt, ubevisst. Jeg maler for \xc3\xa5 lage bilder. Jeg maler tingene som de er for meg.\xc2\xbb_NEWLINE_En serie fortellende skisser: \xc2\xabFrancos dr\xc3\xb8m og l\xc3\xb8gn\xc2\xbb ble ogs\xc3\xa5 en del av \xc2\xabutsmykningen\xc2\xbb av den spanske paviljongen. Generalissimo Franco blir fremstilt som et uhyre, som svelger hesten sin og sl\xc3\xa5ss med en okse. Serien var p\xc3\xa5begynt f\xc3\xb8r bombingen, men fikk tre bilder med motivkretsen fra fresken innbefattet.\n_START_SECTION_\nEtter verdensutstillingen\n_START_PARAGRAPH_\nBildet ble s\xc3\xa5 sendt p\xc3\xa5 utstillingsturne - f\xc3\xb8rst til de skandinaviske hovedstedene. Til London kom det 30. september 1938, som var dagen da M\xc3\xbcnchenavtalen ble underskrevet av statsministrene for Storbritannia, Frankrike, Italia og Tyskland. I London ble bildet stilt ut i Whitechapel Art Gallery, med tale av Clement Attlee. Etter en kort visitt i Frankrike, ble bildet sendt til USA, hvor det ble brukt til innsamlingsst\xc3\xb8tte for spanske flyktninger etter Francos seier. Museum of Modern Art (MOMA) i New York City fikk etter Picassos anmodning ansvaret for \xc3\xa5 ta vare p\xc3\xa5 bildet og stille det ut. En retrospektiv utstilling av Picasso-verker, med Guernica som hovedverk, \xc3\xa5pnet seks uker etter starten p\xc3\xa5 invasjonen av Polen._NEWLINE_Mellom 1939 og 1952 ble bildet flyttet fra by til by i USA. Deretter ble det vist i Brasil, for s\xc3\xa5 \xc3\xa5 flyttes til Milano og andre europeiske byer, f\xc3\xb8r det kom tilbake til MOMA p\xc3\xa5 en retrospektivutstilling til Picassos 75-\xc3\xa5rsdag. Etter \xc3\xa5 ha blitt stilt ut i Chicago og Philadelphia, ble bekymringen for verkets tilstand s\xc3\xa5 stor, at det ble besluttet at det skulle v\xc3\xa6re p\xc3\xa5 ett sted. Dette ble i MOMAs lokaler, sammen med studier og fotos fra arbeidet med bildet. Disse var hyppig p\xc3\xa5 utl\xc3\xa5n, mens selve verket fikk henge der det var._NEWLINE_Under Vietnamkrigen ble salen av og til \xc3\xa5sted for antikrigsdemonstrasjoner. Disse gikk stort sett fredelig for seg. En demonstrant lot imidlertid sin vrede over Richard Nixons frikjenning av William Calley for deltakelsen i My Lai-massakren g\xc3\xa5 ut over bildet. Han brukte r\xc3\xb8d spraymaling og skrev \xc2\xabKILL LIES ALL\xc2\xbb p\xc3\xa5 det. Fernissen var effektiv og teksten ble raskt fjernet. (Nixon frikjente ikke Calley, men han reduserte soningstiden.)\n_START_SECTION_\nOverlevering til det demokratiske Spania\n_START_PARAGRAPH_\nS\xc3\xa5 tidlig som 1968 hadde Franco ytret interesse for \xc3\xa5 f\xc3\xa5 bildet til Spania. Men Picasso nektet \xc3\xa5 tillate dette f\xc3\xb8r Spania igjen ble en demokratisk republikk. I 1975, to \xc3\xa5r etter Picassos egen d\xc3\xb8d i 1973, d\xc3\xb8de ogs\xc3\xa5 Franco, og Spania ble omgjort til et demokratisk, konstitusjonelt monarki, ratifisert av en ny spansk grunnlov i 1978. Men MOMA var ikke uten videre villig til \xc3\xa5 gi fra seg en av sine st\xc3\xb8rste skatter, og argumenterte med at et konstitusjonelt monarki ikke svarte til den republikken Picasso hadde stilt som betingelse i sitt testamente. I 1981 ga Museum of Modern Art likevel etter for et massivt press, og utleverte bildet til den nye, demokratiske spanske staten._NEWLINE_I Spania ble bildet f\xc3\xb8rst utstilt i et anneks til Prado-museet i Madrid, inntil det i 1992 ble overf\xc3\xb8rt til et spesialbygd galleri i Museet \xc2\xabdronning Sofias kunstsenter\xc2\xbb. I tilst\xc3\xb8tende saler finnes flere malerier som regnes som forstudier til hovedverket.'